CELEX: 32022D0449
Language: sk
Date: 2022-03-17 00:00:00
Title: Rozhodnutie Rady (EÚ) 2022/449 zo 17. marca 2022 o podpise v mene Únie a predbežnom vykonávaní Dohody medzi Európskou úniou a Moldavskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Moldavskej republike

18.3.2022   
               
               
                  SK
               
               
                  Úradný vestník Európskej únie
               
               
                  L 91/1
               
            
         ROZHODNUTIE RADY (EÚ) 2022/449
         zo 17. marca 2022
         o podpise v mene Únie a predbežnom vykonávaní Dohody medzi Európskou úniou a Moldavskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Moldavskej republike
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     V situáciách, ktoré si vyžadujú nasadenie tímov riadenia hraníc zo stáleho zboru európskej pohraničnej a pobrežnej stráže do tretej krajiny, v ktorej budú členovia tímov uplatňovať výkonné právomoci, sa v článku 73 ods. 3 nariadenia (EÚ) 2019/1896 (1) požaduje, aby Únia uzavrela s dotknutou treťou krajinou dohodu o štatúte podľa článku 218 Zmluvy o fungovaní Európskej únie.
                  
               
                     (2)
                  
                  
                     Rada 14. marca 2022 (2) poverila Komisiu, aby začala rokovania s Moldavskou republikou o dohode o operačných činnostiach vykonávaných Európskou agentúrou pre pohraničnú a pobrežnú stráž v Moldavskej republike (ďalej len „dohoda“).
                  
               
                     (3)
                  
                  
                     Rokovania boli úspešne ukončené parafovaním dohody.
                  
               
                     (4)
                  
                  
                     Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (3); Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (5)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po prijatí tohto rozhodnutia Radou, či ho bude transponovať do svojho vnútroštátneho práva.
                  
               
                     (6)
                  
                  
                     Dohoda by sa mala podpísať a pripojené spoločné vyhlásenie týkajúce sa Islandu, Nórska, Švajčiarska a Lichtenštajnska schváliť v mene Únie.
                  
               
                     (7)
                  
                  
                     S cieľom zabezpečiť možnosť bezodkladného nasadenia stáleho zboru európskej pohraničnej a pobrežnej stráže na území Moldavskej republiky, aby sa poskytla pomoc pri príleve osôb po agresii Ruskej federácie voči Ukrajine, by sa dohoda mala predbežne vykonávať až do ukončenia postupov potrebných na jej nadobudnutie platnosti,
                  
               PRIJALA TOTO ROZHODNUTIE:
         
            Článok 1
            Týmto sa schvaľuje podpis v mene Únie Dohody medzi Európskou úniou a Moldavskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Moldavskej republike (ďalej len „dohoda“) s výhradou uzavretia uvedenej dohody. (4)
            
         
         
            Článok 2
            Spoločné vyhlásenie pripojené k tomuto rozhodnutiu sa v mene Únie schvaľuje.
         
         
            Článok 3
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 4
            Dohoda sa predbežne vykonáva v súlade s článkom 22 ods. 2 druhým pododsekom dohody odo dňa jej podpisu až do ukončenia postupov potrebných na nadobudnutie jej platnosti.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 17. marca 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a zrušení nariadení (EÚ) č. 1052/2013 a (EÚ) 2016/1624 (Ú. v. EÚ L 295, 14.11.2019, s. 1).
         
            (2)  Rozhodnutie Rady (EÚ) 2022/426 zo 14. marca 2022 o poverení začať rokovania o dohode o štatúte medzi Európskou úniou a Moldavskou republikou, pokiaľ ide o operačné činnosti vykonávané Európskou agentúrou pre pohraničnú a pobrežnú stráž v Moldavskej republike (Ú. v. EÚ L 87, 15.3.2022, s. 22).
         
            (3)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
         
            (4)  Text dohody je uverejnený v Ú. v. EÚ L 91, 18.3.2022, s. 4.
      
      
         
            SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA
            Zmluvné strany Dohody medzi Európskou úniou a Moldavskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Moldavskej republike berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.
            Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a Moldavská republika na strane druhej bezodkladne uzavreli dvojstranné dohody o činnostiach vykonávaných Európskou agentúrou pre pohraničnú a pobrežnú stráž v Moldavskej republike, a to za podobných podmienok ako v prípade Dohody medzi Európskou úniou a Moldavskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Moldavskej republike.